Finnur Jónsson (alþingismaður)

Finnur Jónsson (28. september 1894 – 30. desember 1951) var íslenskur verkalýðsleiðtogi og stjórnmálamaður. Hann var alþingismaður fyrir Alþýðuflokkinn 1933-1951 og ráðherra í Nýsköpunarstjórninni 1944-1947. Hann var formaður Verkalýðsfélagins Baldurs á Ísafirði 1921-1932, bæjarfullltrúi jafnaðarmanna á Ísafirði, forseti Alþýðusambands Vestfjarða og framkvæmdastjóri Samvinnufélags Ísfirðinga frá stofnun þess árið 1927.

Finnur Jónsson var fæddur á Harðbak á Sléttu 28. september 1894. Foreldrar hans voru Jón Friðfinnsson (1857-1937) bóndi og kona hans Þuríður Sesselja Sigurðardóttir (1857-1945). Fyrri kona Finns (1914) var Auður Sigurgeirsdóttir (1888-1935). Þau áttu 6 börn.

 Starfsferill 
Finnur Jónsson gekk í Gagnfræðaskólann á Akureyri og starfaði síðan sem póstmaður á Akureyri 1910–1918 og verslunarmaður í Kaupfélagi verkamanna 1919–1920. Á þeim árum kynntist hann hugmyndum jafnaðarmanna og starfi verkalýðsfélaga. Árið 1920 fékk hann starf póstmeistara á Ísafirði og flutti þá vestur. Þar var hann kosinn í bæjarstjórn árið 1921 fyrir jafnaðarmenn og myndaði ásamt fleirum fyrsta vinstri meirihlutann í bæjarstjórn á Íslandi. Sama ár var Finnur kosinn formaður Verkalýðsfélagsins Baldurs á Ísafirði og gegndi formennskunni til 1932. Þegar andstæðingar jafnaðarmanna seldu burtu úr bænum stóran hluta vélbátaflotans var brugðist við með því að stofna útgerðarsamvinnufélag á Ísafirði, það fyrsta á landinu. Finnur var framkvæmdastjóri Samvinnufélags Ísfirðinga 1928–1944.

Árið 1933 var Finnur kjörinn alþingismaður fyrir Alþýðuflokkinn í Ísafjarðarkaupstað og var hann endurkjörinn við allar alþingiskosningar til dauðadags. Þegar Alþýðuflokkurinn samþykkti aðild að Nýsköpunarstjórninni ásamt Sjálfstæðisflokki og Sósíalistaflokki undir forsæti Ólafs Thors árið 1944 varð Finnur félags- og dómsmálaráðherra til 1947.

Tilvísanir

Flokkur:Íslenskir stjórnmálamenn
Flokkur:Íslenskir verkalýðsleiðtogar